《青羊宫》
宋代·何耕

一再官锦城，咫尺望琳宫。
未始得得来，正望役役中。
今朝弄晴雨，策蹇随春风。
颇受意象古，停骖小从容。
缥缈百尺台，突起凌半空。
凭栏俯修竹，决眦明孤鸿。
信哉神仙宅，不受尘垢蒙。
稽首五千言，众妙一以通。
静观万物复，岂假九转功。
区区立训诂，亦哂河上公。
痴人慕羽化，心外求鸿蒙。
要附白鹤背，往访青羊踪。

作者简介：（1127—1183）宋汉州绵竹人，占籍德阳，字道夫，号怡庵。高宗绍兴十七年四川类试第一。累擢嘉州守，有惠政，与何逢原、孙松寿、宋诲号四循良。孝宗淳熙中历户部郎中、国子祭酒，出知潼川府。